SQ พุ่งกระฉูดกว่า 5% หลัง “บลจ.ไทยพาณิชย์” เข้าเก็บหุ้นเพิ่ม
SQ พุ่งกระฉูดกว่า 5% หลัง "บลจ.ไทยพาณิชย์" เข้าเก็บหุ้นเพิ่มรวมถือเกิน 5% ล่าสุด ณ เวลา 11.03 น. ราคาอยู่ที่ 5.90 บาท บวก 0.30 บาท หรือ 5.36% สูงสุดที่ 5.90 บาท ต่ำสุดที่ 5.65 บาท มูลค่าซื้อขายที่ 176.46 ล้านบาท ด้าน บล.เคทีบี (ประเทศไทย) แนะซื้อ ให้เป้า 6.40 บ. มองกำไร Q1/60 ยังแจ่ม
28 เม.ย. 2560

ผู้สื่อข่าวรายงานว่า ราคาหุ้นบริษัท สหกลอิควิปเมนท์ จำกัด (มหาชน) หรือ SQ ณ เวลา 11.03 น. ราคาอยู่ที่ 5.90 บาท บวก 0.30 บาท หรือ 5.36% สูงสุดที่ 5.90 บาท ต่ำสุดที่ 5.65 บาท มูลค่าซื้อขายที่ 176.46 ล้านบาท ขณะที่ดัชนีตลาดหุ้นไทยโดยรวมลบ 0.01%
โดยราคาหุ้นปรับตัวขึ้นแรงหลังมีรายงานการเข้าซื้อหุ้น SQ ของบริษัท หลักทรัพย์จัดการกองทุนไทยพาณิชย์ จำกัด ในวันนี้ (28 เม.ย.) จำนวน 0.28% รวมถือหุ้นทั้งหมด 5.16%

ด้าน บล.เคทีบี (ประเทศไทย) แนะนำ “ซื้อ” SQ ราคาเป้าหมาย 6.40 บาท/หุ้น หลังมองแนวโน้มกำไรไตรมาส 1/60 ยังดี รายได้เพิ่มขึ้นตามปริมาณการขุด ต้นทุนส่วนใหญ่คงที่ หนุน margin เติบโตโดดเด่น ขณะที่มองยังมี upside เพิ่มจากโครงการใหม่รอประมูล จับตาโครงการแม่เมาะ 9
ทั้งนี้คาดรายได้โครงการใหม่หนุนฐานกำไรเติบโตต่อเนื่อง ลุ้นแม่เมาะ 8 เขาเฟส 2 เร็วกว่าแผนหนุนผลประกอบการเติบโตกว่าที่คาดได้ คงราคาเหมาะสมที่ 6.40 บาท ยังแนะนำ “ซื้อ”